《题程正郎蟾宫折桂琼林锡宴诗卷》
明代·石宝

蟾宫前后交桂阴，桂气袭人寒不禁。吴刚倚斧夜不寐，兔毫冷不冰壶深。

青袍绿鬓谁氏子，独上云霄亲折取。归时不遣素蛾知，两腋西风日千里。

东风吹尘红映道，恩光著袍绿如草。男儿得意非寻常，出门仰天气浩浩。

雕琼作树瑶作华，乘春早宴仙人家。蓦听虞韶杂鸣凤，停杯一啸凌紫霞。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。